b'\n_START_ARTICLE_\nPotku (Utaj\xc3\xa4rvi)\n_START_PARAGRAPH_\nPotku on pieni Sanginkyl\xc3\xa4\xc3\xa4n kuuluva sivukyl\xc3\xa4 Utaj\xc3\xa4rven kunnassa Pohjois-Pohjanmaan maakunnassa.\n_START_SECTION_\nSijainti ja yhteydet\n_START_PARAGRAPH_\nPotku sijaitsee Potkunjoen varrella, noin yhdeks\xc3\xa4n kilometri\xc3\xa4 etel\xc3\xa4kaakkoon Sanginkyl\xc3\xa4st\xc3\xa4 ja noin 20 kilometri\xc3\xa4 it\xc3\xa4koilliseen Utaj\xc3\xa4rven keskustaajamasta. Kyl\xc3\xa4 kuuluu Sanginkyl\xc3\xa4n koulupiiriin. Potkulle l\xc3\xa4htee maantie Yli-Utoksen suuntaan seututie 837:lt\xc3\xa4 riste\xc3\xa4v\xc3\xa4lt\xc3\xa4 tielt\xc3\xa4. Potkuntie, joka p\xc3\xa4\xc3\xa4ttyy Potkun taloon, on noin 8,5 km pitk\xc3\xa4 ja viivasuora. Tie ylitt\xc3\xa4\xc3\xa4 Utosjoen Aution kyl\xc3\xa4n kohdalla. Potkuntie jatkuu Henttulan tien\xc3\xa4 joen yli, mutta silt\xc3\xa4 ei ole jatkoyhteytt\xc3\xa4 pohjoiseen Yli-Utokselle p\xc3\xa4in eik\xc3\xa4 my\xc3\xb6sk\xc3\xa4\xc3\xa4n it\xc3\xa4\xc3\xa4n ja etel\xc3\xa4\xc3\xa4n, jossa iso S\xc3\xa4ipp\xc3\xa4suo erottaa Potkun Utaj\xc3\xa4rven Naamankyl\xc3\xa4st\xc3\xa4.\n_START_SECTION_\nAsutus ja elinkeinot\n_START_PARAGRAPH_\nPotku on Sanginkyl\xc3\xa4n Utosjokivarren alueen vanhoja asuinpaikkoja. Potkun eli Ojanper\xc3\xa4n talo oli pitk\xc3\xa4\xc3\xa4n autio, samoin kuin muutamat muut asuinpaikat, ja siit\xc3\xa4 on ehk\xc3\xa4 naapurikyl\xc3\xa4 Autio saanut nimens\xc3\xa4kin. Potkulla on nyky\xc3\xa4\xc3\xa4n yh\xc3\xa4 muutamia asuttuja taloja, joissa harrastetaan maataloutta, sek\xc3\xa4 matkan varrella Pelkosen lomam\xc3\xb6kit Autionkyl\xc3\xa4ss\xc3\xa4. Jokivarressa on kes\xc3\xa4m\xc3\xb6kkej\xc3\xa4, mutta sekin on asumaton Potkuntien p\xc3\xa4\xc3\xa4st\xc3\xa4 Ala-Potkunj\xc3\xa4rvelle saakka, ellei Vaalan Paatinj\xc3\xa4rven asutusta Otermalla oteta huomioon.'